Ifølge TV2 Nords oplysninger mødte en stor gruppe vrede AaB-supportere op til AaB's træning i dag. De var mødt op for at demonstrere efter en rigtig dårlig sæson. De har tabt tre ud af fire kampe i denne sæson. Sidst de vandt en Superligakamp var 14. april mod Brøndby. De har tabt eller spillet uafgjort de seneste 11 kampe i Superligaen. Trænerfyring Stemningen er da heller ikke god på fansiden på Facebook. Her gættes der på, hvornår og om der kommer en trænerfyring. Søndag skal AaB spille mod Nordsjælland på stadion i Aalborg Portland Park klokken 16, og det var op til denne kamp, at holdet i dag trænede. Men trænerfyring mener sportschef ved AaB nu ikke, der bliver brug for. - Der er ingen fyring på vej. Men det er fint, at vores fans viser engagement og har holdninger. Men det er jo sådan, at nogle dage mener folk, at træneren skal fyres, og andre dage ikke, siger Inge Andre Olsen. Fedt med engagerede fans Selvom de mange AaB-fans var mødt talstærkt op med store bannere med hårdt sprogbrug, tager sportschefen det ganske roligt. Han ser nemlig ikke demonstrationen som noget dårligt. - Jeg synes, det er fedt med det engagement. Den slags, skal man være glad for, for hvis først ens fans udviser ligegyldighed, bliver det farligt, siger han. Ifølge sportschefen er der nok dygtige spiller i AaB til at vende skuden og få nogle gode resultater, men han er ikke afvisende overfor, at der kan komme nye spillere til mens transfervinduet er åbent. - Der er ikke nogen trylleeliksir til at vende skuden, det kræver hårdt arbejde på banen, siger han. Og kampen i morgen, er han ikke i tvivl om. - Den skal vi bare vinde, siger Inge Andre Olsen.
Det går ikke godt for AaB i Superligaen i øjeblikket - faktisk har holdet ikke vundet en eneste af de seneste 11 kampe.